Euroopan keskuspankki EKP on ottanut kantaa euromaiden yhteisen valtiovarainministeriön perustamisen puolesta, kertoo saksalaislehti Frankfurter Allgemeine Zeitung (siirryt toiseen palveluun).

Lehden mukaan EKP:n neuvoston ranskalainen jäsen Benoit Coeuré vaati Pariisissa torstaina pitämässään puheessa euroalueelle yhteistä valtiovarainministeriötä, joka toimisi EU-parlamentin valvonnassa.

Coeurén mukaan yhteinen rahaministeriö voisi ehkäistä talouden epätasapainoa ja torjua kriisejä euroalueella. Hänen kaavailuissaan yhteinen rahaministeriö saisi oman budjetin, ja se edustaisi euromaiden hallituksia kansainvälisissä talousinstituutioissa.

Saksalaislehden tietojen mukaan Coeurélla on vaatimuksilleen EKP:n pääjohtajan Mario Draghin tuki.

Euroalueen integraation syventämistä on vaadittu kesän aikana aiemminkin. Heinäkuussa Ranskan presidentti François Hollande kertoi kannattavansa oman hallituksen ja parlamentin perustamista euroalueelle. Kesäkuun alussa Saksan ja Ranskan talousministerit esittivät euroalueelle yhteistä budjettia ja verotusoikeutta.